দক্ষিণ কোরিয়ার প্রেসিডেন্ট পার্ক জিউন-হাই। দক্ষিণ কোরিয়ার বিশিষ্ট রাজনীতিবিদ পার্ক ২০১২ সালের ১৯ ডিসেম্বরের প্রেসিডেন্ট নির্বাচনে ক্ষমতাসীন দলের প্রার্থীরূপে অংশগ্রহণ করেন। এ নির্বাচনে তিনি জয়লাভ করে দক্ষিণ কোরিয়ার ইতিহাসে প্রথম নারী প্রেসিডেন্ট হিসেবে দায়িত্বভার গ্রহণ করেন। পার্ক সাবেক প্রেসিডেন্ট পার্ক চুং-হির জ্যেষ্ঠা কন্যা। তিনি ১৮ বছর ধরে দেশের শাসনভার সামলেছেন। চুং-হি ১৯৭৯ সালে খুন হন। বাবার মৃত্যুর পর বান্ধবী চই সুন-সিলের বাবার হাত ধরেই রাজনীতিতে হাতেখড়ি হয় তার। তারও আগে খুন হন তার মা। অনাথ পার্ক জিউন-হাইয়ের অভিভাবকের মতো ছিলেন চইয়ের বাবা চই তাইমেন। চইয়ের পরিবারের প্রতি তিনি নানাভাবে কৃতজ্ঞ, তা একাধিক বার স্বীকারও করেছেন পার্ক। পার্ক কোরিয়ার জাতীয় পরিষদে ১৯৯৮ থেকে ২০১২ পর্যন্ত চার মেয়াদে সংসদ সদস্য ছিলেন। গত বছর দুর্নীতি এবং স্বজনপ্রীতির অভিযোগ উঠে দেশটির প্রথম মহিলা প্রেসিডেন্ট পার্ক জিউন-হাইয়ের বিরুদ্ধে। নিজের বান্ধবী ও দীর্ঘদিনের সঙ্গী চই সুন-সিলকে সরকারের সমস্ত গুরুত্বপূর্ণ সিদ্ধান্তে শামিল করতেন পার্ক জিউন-হাই। আপাতত ক্ষমতা থেকে সরানো হলেও তার সরকার বাতিল করা হবে কি না, তা নিয়ে সিদ্ধান্ত নেবেন সাংবিধানিক আদালত।